[Foto’s] Twee passasierstreine botsTwee treine het tussen Pretoria en Johannesburg gebots. Foto: @EMER_G_MED /Twitter Minstens een persoon is dood en sowat 100 mense beseer toe twee passasierstreine Maandagmiddag tussen Pretoria en Johannesburg gebots het. Russel Meiring, woordvoerder van ER24, het gesê die botsing het op die Tembisa-spoorlyn naby die Kaalfontein-stasie in Tembisa, oos van Midrand, plaasgevind. “Die twee treine het mekaar reg van voor getref. Verskeie nooddienste en reddingspanne is na die toneel ontbied om die mense te behandel,” het Meiring gesê. ŉ Man se liggaam is in een van die treinwrakke aangetref. Niks kon vir hom gedoen word nie en hy is op die toneel dood verklaar. ŉ Gebied is ingerig waar beseerdes behandel word. Volgens Meiring strek die beserings van gering tot matig. Nooddienswerkers is steeds op die toneel om na die beseerdes om te sien. Die voorval word ondersoek.